b'\n_START_ARTICLE_\nSimfonija \xc5\xa1t. 8 (Schubert)\n_START_PARAGRAPH_\nFranz Schubert: Simfonija \xc5\xa1t. 8 v h molu (1822)._NEWLINE_Schubert je Osmo simfonijo napisal jeseni leta 1822, leta 1824 pa jo je s posvetilom poslal \xc5\xa1tajerskemu glasbenemu zdru\xc5\xbeenju v Grazu, ki ga je na pobudo njegovega prijatelja, skladatelja in uslu\xc5\xbebenca notranjega ministrstva Anselma H\xc3\xbcttenbrennerja (1796-1882) izvolilo za \xc4\x8dastnega \xc4\x8dlana. Schubert svoje mojstrovine nikoli ni sli\xc5\xa1al. Rokopis partiture so leta 1865 odkrili pri H\xc3\xbcttenbrennerju in simfonija je bila prvi\xc4\x8d izvedena 17. decembra leta 1865 na Dunaju. Pri o\xc5\xa1tevil\xc4\x8denju simfonije prihaja do nejasnosti, danes to delo marsikdaj ozna\xc4\x8dujejo glede na datum nastanka s\xc2\xa0\xc2\xbbSimfonijo \xc5\xa1t. 7\xc2\xab, Johannes Brahms pa ji je v svoji izdaji vseh Schubertovih del pripisal \xc5\xa1tevilko 8. Vsekakor je po vrsti sedma med devetimi Schubertovimi simfonijami. Zdi se, da je nameraval Schubert sprva napisati popolno, \xc5\xa1tiristav\xc4\x8dno simfonijo, saj je ohranjenih 130 taktov Scherza, vendar iz neznanega razloga do tega ni pri\xc5\xa1lo. Vsekakor deluje delo popolnoma uravnote\xc5\xbeeno tak\xc5\xa1no, kot je. Ta do vsake podrobnosti popolna skladba je v svojem \xc4\x8dasu \xe2\x80\x93 dasiravno tega tedaj ni mogel nih\xc4\x8de spoznati \xe2\x80\x93 pomenila tudi pomembno novost: Schubert je poleg melodije, harmonije, ritma in glasbene oblike v igro \xc4\x8dustvene napetosti vpletel tudi zvo\xc4\x8dno barvo: od drhte\xc4\x8dega polglasnega \xc5\xa1epeta godal v uvodnih taktih do ble\xc5\xa1\xc4\x8de\xc4\x8dega fortissima dodanih treh trombonov v dramati\xc4\x8dnih izbruhih in plemenite kantilene solisti\xc4\x8dnega roga v drugem stavku je zvo\xc4\x8dna barva v obeh stavkih\xc2\xa0\xc2\xbbNedokon\xc4\x8dane\xc2\xab\xc2\xa0enakovreden element glasbene gradnje. Na vpra\xc5\xa1anje, kaj neko glasbeno delo povzdigne v umetnino, ki se dvigne nad \xc4\x8das, so mo\xc5\xbeni le individualni odgovori.\xc2\xa0\xc2\xbbNedokon\xc4\x8dani\xc2\xab\xc2\xa0simfoniji je morda nesmrtnost prineslo popolno ravnote\xc5\xbeje med lepim in tragi\xc4\x8dnim, otro\xc5\xa1ka zmo\xc5\xbenost smehljaja skozi solze, ki poslu\xc5\xa1alca hkrati gane in o\xc4\x8dara.'